Sungura chini ya mti
Language: Swahili | Genre: Creative_writing

﻿Sungura chini ya mti 

Sungura alikuwa amelala chini ya  mtofaa.  Tofaa lilianguka chini kutoka tawi  moja.  
Sungura aliisikia sauti ikisema,  'Kimbia, Sungura, kimbia!'  Sungura aliamka, na bila kukawia,  akaanza kukimbia mbio sana.  
Sungura alikutana na Kuku. "Mbona  unakimbia?" Kuku alimwuliza.  Sungura akamjibu, "Sijui. Nilisikia tu  kitu kikianguka nayo sauti ikasema,  'Kimbia, Sungura kimbia!'"  
Kuku alishituka akaanza kukimbia  aliposikia maneno aliyosema Sungura.  
Walikutana na Mbwa akawauliza,  "Kwa nini mnakimbia?"  Kuku akamjibu, "Sijui. Nilisikia Sungura  akipiga makelele naye hajui. Alisikia  kitu kikianguka na sauti ikisema,  'Kimbia, Sungura kimbia!'"  
Mbwa akashangaa akaanza kukimbia  pamoja na Sungura na Kuku.  
Walikutana na Farasi akawauliza,  "Mbona mnakimbia?"  Mbwa akamjibu, "Sijui. Nilisikia Kuku  akisema hajui na wala Sungura hajui.  Sungura alisikia kitu kikianguka na  sauti ikisema, 'Kimbia, Sungura  kimbia!'"  
Farasi naye akaanza kukimbia pamoja  na Sungura, Mbwa na Kuku.  
Walikutana na Punda akawauliza,  "Kwa nini mnakimbia?"  Farasi alimjibu, "Sijui. Nilimsikia Mbwa  akisema hajui. Yeye alimsikia Kuku  ambaye hajui. Kuku naye alimsikia  Sungura ambaye pia hajui. Sungura  alisikia tu kitu kikianguka na sauti  ikisema, 'Kimbia, Sungura, kimbia!'"  
Basi Punda pia akaanza kukimbia  pamoja na Sungura, Mbwa, Kuku na  Farasi.  
Walikutana na Ng'ombe akawauliza,  "Kwa nini mnakimbia?"  Punda alimjibu, "Sijui. Nilisikia  alivyosema Farasi, naye hajui. Yeye  alisikia Mbwa na Mbwa hajui.  Alimsikia Kuku naye Kuku hajui.  Alimsikia Sungura naye pia hajui.  Sungura alisikia kitu kikianguka na  sauti ikisema, 'Kimbia, Sungura,  kimbia!'"  
Ng'ombe akapata wasiwasi na  akaanza kukimbia pamoja na  Sungura, Mbwa, Kuku, Farasi na  Punda.  
Walikutana na Paka akawauliza, "Kwa  nini mnakimbia?"  Ng'ombe alijibu, "Sijui. Nilisikia tu  alivyosema Punda naye hajui. Yeye  alimsikia Farasi naye Farasi hajui.  Alimsikia Mbwa ambaye hajui. Yeye  alimsikia Kuku na Kuku hajui. Kuku  alimsikia Sungura ambaye hajui ila  alisikia kitu kikianguka na sauti  ikisema, 'Kimbia, Sungura, kimbia!'"  
Paka naye akaanza kukimbia pamoja  na wanyama wengine.  
Walikutana na mvulana aliyekuwa  amepanda baiskeli. Mvulana  aliwauliza, "Mbona nyote mnakimbia?"  Wanyama walimjibu, "Hatujui.  Tulimsikia Sungura alivyosema naye  hajui. Alisikia kitu kikianguka na sauti  ikisema, 'Kimbia, Sungura, kimbia!'"  
Mvulana yule aliangua kicheko  akasema, "Upepo uliangusha tofaa.  Mimi ndiye nilisema, 'Kimbia, Sungura  kimbia!'" 


Source www.africanstorybook.org